text: [{"text_idx": "#000000", "text": "Petenge\u0301 dibi tiang maan munyi uli pisagane\u0301, \u201cNgujang dadi I Putu Sulinggih matingkah sole\u0301h-sole\u0301h di margane\u0301? Buka tusing nawang lek malaksana buka ke\u0301to?\u201d Tiang ningeh munyi buka ke\u0301to tusing masi nglegekang. Tusing dadi nerima munyi ye\u0301n tusing ada bukti apang tusing sambatanga briuk siu. Teka uli malegan-legan nyanggra warsa anyar di kota, lantas tegakang tiang."}, {"text_idx": "#000001", "text": "\u201cTu mai te\u0301 malu, dadi tidong-tidong dingeh bapa satuan anake\u0301 di sisi.\u201d"}, {"text_idx": "#000002", "text": "\u201cPutu kone\u0301 misi kecup sayang di pambiaran, saja buka ke\u0301to?\u201d"}, {"text_idx": "#000003", "text": "Panak tiange\u0301 tusing nyautin. Ia iteh ngulik hp-ne\u0301. Apa kade\u0301n alihina? Mirib mula ke\u0301to bajang-bajange\u0301 buka jani? Demenan ngulik hp teke\u0301nan ningehang tutur reramane\u0301 apabuin lakar ngeresepang tutur rerama. Tiang ngurut tangkah padidi. Tiang makeneh-keneh apa krana ulian adane\u0301 tegeh sangkan I Putu buka ke\u0301ne\u0301 dadi sapin teke\u0301n awakne\u0301. Tiang masi pelih. Panak padidi adanin tegeh-tegeh, melede\u0301 ngranayang apang nyak buka adane\u0301. Su martos melah, luung, nganutin tata-titi, sesana kamanusan ane\u0301 ada di gumine\u0301. Bisa ningkahang awak, bisa ngamelahang pinih tusing di kulawarga. Linggih martos tegakan. Tiang ngrastitiang apang maan tegakan ane\u0301 melah, maan tongos magae\u0301 ane melah, apang bisa ngisinin basangne\u0301 padidi. Ke\u0301to jatine\u0301 tatujon tiange\u0301 ngadanin panak madan Putu Sulinggih."}, {"text_idx": "#000004", "text": "Ada ping dua ping telu tiang matakon teke\u0301n panak tiange\u0301 ke\u0301nke\u0301n ja buka nakonin anak kena bebai bongol, sake\u0301wala ningeh. Ningeh dinujune\u0301 tiang suud madepan. Suba biasa ye\u0301n se\u0301panan maangin pipis uli madepan sinah lakar liu munyine\u0301. \u201cRerama apa tusing bisa ngleganin sentana. Rerama patutne\u0301 mapitulung teke\u0301n sentanane\u0301,\u201d ke\u0301to nyen munyin panak tiange\u0301. Nye\u0301n tusing grimuten ningehang?"}, {"text_idx": "#000005", "text": "\u201cMan ye\u0301n saja tiang madiman lakar ngujang?\u201d"}, {"text_idx": "#000006", "text": "\u201cSing ja ngujang-ngujang. Suba tawang bapa Putu ngisinin demen. Dong tongosang awake\u0301 apang anut teke\u0301n adan ane\u0301 baangin bapa dugase\u0301 lekad. Apang Putu nawang linting ane\u0301 enyitin bapa dugase\u0301 ento, tuah ane\u0301 misi tulisan Putu Sulinggih pinih sedurina mati.\u201d"}, {"text_idx": "#000007", "text": "\u201cYe\u0301n dadi kuangin buin abedik ngisinin keneh, Tu. Bapa tusing nombaang Putu ngisinin indria, ye\u0301n dadi apang bisa mantas matolihan teke\u0301n pisaga. Lek bapa sesai Putu sambatanga buka ke\u0301to.\u201d"}, {"text_idx": "#000008", "text": "Panak tiange\u0301 tusing masemaya. Ia e\u0301nggalan magedi. Kija kade\u0301n? Tiang dong suba nawang me\u0301h sig gege\u0301lane\u0301. Gegelane\u0301 masi patuh, buka botol maan tekepa. Adung, nyak patuh. Saja pesan nyemak sepe\u0301da motor ane\u0301 mara cicilang tiang buina sepe\u0301da motor ane\u0301 mael. Payuan nyicilang panak teke\u0301n munduhang apang ada anggon di odalane\u0301. Ke\u0301to, tresnan tiange\u0301 teke\u0301n sentana."}, {"text_idx": "#000009", "text": "Dadi anak tua adana. Tiang makeneh-keneh. Apa krana adane\u0301 ento ngraranin solah panak tiange\u0301 tusing ningeh munyi. Somah tiange\u0301 dong suba tusing ngelah munyi. Ajakin tiang nakonang sig anake\u0301 nawang abesik dadua. Biasa isinin tiang masi baas duang kilo, sesari satus tali melede\u0301 krura apang magenti mantas aputih kuku solah panak tiange\u0301. Apang nawang nongosang awakne\u0301. Bes sesai ulian panak, tiang maan munyi."}, {"text_idx": "#000010", "text": "Pasemengan tiang ka umah tukang tenunge\u0301, ada nyambatang sedahan konte\u0301ng. Apa ja suba sambatanga, ane\u0301 sanget apang e\u0301nggal tiang maan pajalan. Saja pesan neked di tongos anake\u0301 ane\u0301 bisa nenungin, tiang ngamelahang tegak. Demen ningalin anak ane\u0301 bisa nenungin. Muane\u0301 nyampuah, putih gading, nganggo baju putih sentak, ke\u0301nke\u0301n ja buka anak suba dadi sulinggih, bokne\u0301 anak suba ileh-ilehang. Misi bunga di duurne\u0301, ening tepukin tiang. Sake\u0301wala, somah tiange\u0301 nyelede\u0301tin tiang. Mirib sangsaya masi. Kisi-kisian tiang somah tiange\u0301, \u201dEda sangsaya tuah luh doge\u0301n di keneh beline\u0301.\u201d"}, {"text_idx": "#000011", "text": "Mablekis kede\u0301k somah tiange\u0301. Inget dugas tiang ngrumrum awakne\u0301 apang nyak nerima tresnan tiange\u0301."}, {"text_idx": "#000012", "text": "Tusing makelo, Jro Sedahan suba nyemak dupa, ngastawaang, misi mamantra. Tiang ningehang sambilang tiang ngrastitiang sentanan tiange\u0301, Putu Sulinggih."}, {"text_idx": "#000013", "text": "\u201cI Putu Sulinggih, adan panake\u0301?\u201d"}, {"text_idx": "#000015", "text": "\u201cI Putu pepes madiman di pambiaran?\u201d"}, {"text_idx": "#000016", "text": "Buin alah iyis keneh tiange\u0301. Tawanga bikas panak tiange. Tiang mapangapti apang tusing buin tepukina ane\u0301 tuara-tuara teke\u0301n Jro Sedahan. Tiang jejeh gumi buka jani, nyuh ulung di tegale\u0301, suba e\u0301nggal anak nawang. Duh ke\u0301nke\u0301n sujatine\u0301 I Putu."}, {"text_idx": "#000017", "text": "\u201cLukat, I Putu baan ye\u0301h klebutan telung dasa telu. Ye\u0301n sing ke\u0301to lakar memanes, bisa-bisa lakar ngede\u0301nang solahne\u0301.\u201d"}, {"text_idx": "#000018", "text": "Alihang tiang panak tiange\u0301 ye\u0301h kelebutan telung dasa telu. Pirig tiang tukad ane\u0301 paak di umah tiange\u0301. Sedeng melaha liu ada kelebutan krana di dulu enu renes tetajukane\u0301. Tusing sanget makelo, mirib suba lakar maan pajalan, e\u0301nggal tiang ngalihang ye\u0301h kelebutan. Madere\u0301t ye\u0301h kelebutane\u0301 wadahin tiang jeregen ane isinan telung botol. Banten gae\u0301nang tiang. Banten ane\u0301 manut buka isin tenungne. Tian tusing ke\u0301weh ye\u0301n suba ngindikang banten krana pisagan tiange\u0301 nyak nulungin majaitan. Ia masi kendel maan matulung apabuin sambatang tiang lakar anggon mayuh I Putu Sulinggih."}, {"text_idx": "#000019", "text": "Tepukina jumah tiange\u0301 liu anak matulung, tusing masi nakonang anak ngujangin adana. Sajan anak truna, tusing bisa mantas matakon. Kanti sambat tiang lakar mayuh awakne\u0301 buin telun di palekadane\u0301 di Anggara Wage\u0301ne\u0301."}, {"text_idx": "#000020", "text": "Teked dina pamayuhne\u0301, ia saja nyak teka mulih lantas jalanang tiang pula-paline\u0301 pamayuhne\u0301 apang nyusup buka ane\u0301 suba sambatanga teke\u0301n Jro Sedahan. Tongosne\u0301 mabayuh ada di natahe\u0301, ada di paon, ada di embak-emabakan umahe\u0301. Kanti ngilgilang panak tiange\u0301 turuhin tiang ye\u0301h kelebutan, lantas magenti baju."}, {"text_idx": "#000021", "text": "\u201cPa, sinah Bapa lek ngelah panak buka tiang. Ulian bikas tiange\u0301 Bapa sesai ningeh munyi ane\u0301 tuara-tuara.\u201d"}, {"text_idx": "#000022", "text": "Tiang kendel mara maan munyi buka ke\u0301to, tis rasan tangkah tiange\u0301, nyusup ye\u0301h kelebutane\u0301. Sinah lakar melah I Putu Sulinggih."}, {"text_idx": "#000023", "text": "Sage\u0301t buin jebosne\u0301 ada anak teka ka umah tiange\u0301 masaput-saput, ia ngajak anak luh ane\u0301 sesai kecup sayangina teke\u0301n panak tiange\u0301. Anak luh ane\u0301 suba ngrangda tiga."}, {"text_idx": "#000026", "text": "Adakah Namaku Terselip dalam Doamu?"}]